b'\n_START_ARTICLE_\nPetre T. Frangopol\n_START_SECTION_\nFormarea profesional\xc4\x83\n_START_PARAGRAPH_\nConst\xc4\x83n\xc8\x9bean de origine, a urmat \xc8\x99coala primar\xc4\x83 nr 1 din localitate (1940-1944), dup\xc4\x83 care Liceul \xe2\x80\x9eMircea cel B\xc4\x83tr\xc3\xa2n\xe2\x80\x9d din Constan\xc8\x9ba (1944-1951). A beneficiat de reglement\xc4\x83rile vremii \xc8\x99i, \xc3\xaen paralel cu clasa a X-a, s-a \xc3\xaenscris la cursul de preg\xc4\x83tire al ultimei clase de liceu, a XI-a, astfel c\xc4\x83 absolv\xc4\x83 \xc3\xaen acela\xc8\x99i an ambele clase._NEWLINE_\xc3\x8en perioada 1951-1956 a urmat cursurile Facult\xc4\x83\xc8\x9bii de inginerie chimic\xc4\x83 a Universit\xc4\x83\xc8\x9bii tehnice din Ia\xc8\x99i pe care a absolvit-o cu o lucrare de licen\xc8\x9b\xc4\x83 intitulat\xc4\x83 \xe2\x80\x9eColoran\xc8\x9bi cu sulf\xe2\x80\x9d, conduc\xc4\x83tor \xc8\x99tiin\xc8\x9bific fiind conferen\xc8\x9biarul universitar Gheorghe Lupu\xc8\x99or._NEWLINE_Urm\xc3\xa2nd o tradi\xc8\x9bie de familie, devine astfel al treilea chimist al familiei Frangopol din Constan\xc8\x9ba, dup\xc4\x83 Dumitru Frangopol (1884 \xe2\x80\x93 1952), absolvent al \xc8\x98colii Politehnice din M\xc3\xbcnchen unde \xc3\xae\xc8\x99i sus\xc8\x9bine \xc8\x99i doctoratul (1910), care \xc3\xaenfiin\xc8\x9beaz\xc4\x83 primul Laborator de Chimie al Portului Constan\xc8\x9ba al c\xc4\x83rui prim \xc8\x99ef a fost (1915-1927), respectiv inginerul Ion Frangopol, care a lucrat \xc3\xaentre cele dou\xc4\x83 r\xc4\x83zboaie mondiale \xc3\xaen industria petrolier\xc4\x83, la Ploie\xc8\x99ti (1930-1950). Lucr\xc4\x83rile acestuia au fost citate de prof. Negoi\xc8\x9b\xc4\x83 D\xc4\x83n\xc4\x83il\xc4\x83 \xc3\xaentemeietorul \xc3\xaenv\xc4\x83\xc8\x9b\xc4\x83m\xc3\xa2ntului \xc8\x99i cercet\xc4\x83rii de chimie industrial\xc4\x83 din Rom\xc3\xa2nia._NEWLINE_Dup\xc4\x83 absolvirea facult\xc4\x83\xc8\x9bii s-a angajat imediat (1956) la Institutul Petrochim din Ploie\xc8\x99ti \xc3\xaens\xc4\x83, dup\xc4\x83 c\xc3\xa2teva luni de zile, a fost selec\xc8\x9bionat de  nou creatul Institut de Fizic\xc4\x83 Atomic\xc4\x83 (IFA) de la M\xc4\x83gurele s\xc4\x83 urmeze cursurile de zi, timp  de un an (1956-1957), serie unic\xc4\x83 de specializare \xc3\xaen Fizica \xc8\x99i Tehnologia Nuclear\xc4\x83 la Facultatea de Fizic\xc4\x83 a Universit\xc4\x83\xc8\x9bii din Bucure\xc8\x99ti, grupa de Radiochimie, domeniu inexistent \xc3\xaen Rom\xc3\xa2nia \xc3\xaen acel moment. A fost un curs de specializare organizat de Horia Hulubei \xc3\xaen cadrul Catedrei de Structura Materiei \xc3\xaen colaborare cu IFA._NEWLINE_\xc3\x8en 5 martie 1968 a sus\xc8\x9binut teza \xe2\x80\x9eRadicali liberi stabili din clasa diaril-azotului\xe2\x80\x9d cu care a ob\xc8\x9binut titlul de doctor inginer la Institutul Politehnic din Timi\xc8\x99oara, \xc3\xaen cadrul Facult\xc4\x83\xc8\x9bii de chimie organic\xc4\x83, sub conducerea profesorului Giorgio Ostrogovich, comisia de referen\xc8\x9bi fiind alc\xc4\x83tuit\xc4\x83 din prof. Cornel Bodea, prof. J. Reichel \xc8\x99i prof. Francisc Albert._NEWLINE_A c\xc3\xa2\xc8\x99tigat prin concursuri interna\xc8\x9bionale stagii post-doctorale la National Research Council of Canada, Division of Chemistry, Ottawa (1969-1970) \xc8\x99i Humboldt Dozentenstipendium, Germania (1972), cu un proiect trimis din str\xc4\x83in\xc4\x83tate. De asemenea, a fost post doctoral research associate (1971-1972) la George Washington University, Washington, D.C., USA, \xc3\xaen cadrul unui proiect finan\xc8\x9bat de NASA.\n_START_SECTION_\nActivitatea editorial\xc4\x83\n_START_PARAGRAPH_\nEste autor a peste 331 de lucr\xc4\x83ri \xc8\x99tiin\xc8\x9bifice publicate \xc3\xaen periodice rom\xc3\xa2ne\xc8\x99ti \xc8\x99i str\xc4\x83ine de specialitate, peste 150 fiind men\xc8\x9bionate de Science Finder - publica\xc8\x9bie a Societ\xc4\x83\xc8\x9bii de Chimie din America. De asemenea, 74 articole privind politici ale \xc8\x99tiin\xc8\x9bei \xc3\xaen Rom\xc3\xa2nia au fost publicate \xc3\xaen suplimentul Aldine al ziarului Rom\xc3\xa2nia Liber\xc4\x83, \xc3\xaen perioada 1999-2008, 10 articole despre scientometrie au fost publicate \xc3\xaen Revista de Chimie \xc8\x99i Revista de Politica \xc8\x98tiin\xc8\x9bei \xc8\x99i Scientometrie, \xc8\x99i numeroase alte articole \xc3\xaen publica\xc8\x9bii precum Contemporanul, Tomis, Tribuna \xc8\x98colii, Steaua (Cluj-Napoca), Forum, \xc8\x98tiin\xc8\x9b\xc4\x83 \xc8\x99i Tehnic\xc4\x83, Curierul de Fizic\xc4\x83._NEWLINE_Timp de 5 ani (2012-2016) a fost redactor \xc8\x99ef al Revistei de Politica \xc8\x98tiin\xc8\x9bei \xc8\x99i Scientometrie. Serie nou\xc4\x83. De asemenea, este membru \xc3\xaen Consiliul de recenzen\xc8\x9bi (Distinguished Reviewers Board) al renumitei reviste Scientometrics publicat\xc4\x83 de editura Springer \xc8\x99i membru \xc3\xaen colegiile editoriale ale revistelor Journal of Radioanalytical and Nuclear Chemistry, Scientometrics \xc8\x99i Roumanian Journal of Chemistry._NEWLINE_Din 1969 a fost, peste 20 de ani, unul din cei doi abstractori rom\xc3\xa2ni la Chemical Abstracts Service (CAS), Columbus, Ohio, SUA \xc8\x99i a contribuit decisiv la includerea Revistei de Chimie printre  revistele indexate \xc8\x99i abstractate  de CAS._NEWLINE_La CNCSIS a contribuit decisiv la aducerea pentru prima dar\xc4\x83 \xc3\xaen \xc8\x9bar\xc4\x83 a b\xc4\x83ncii de date Science Citation Index publicat\xc4\x83 de Institute of Scientific Information din Philadelphia - SUA._NEWLINE_A contribuit la dezvoltarea Bibliotecii Institutului de Fizic\xc4\x83 Atomic\xc4\x83 care a devenit cea mai bogat\xc4\x83 \xc8\x99i complet\xc4\x83 bibliotec\xc4\x83 de chimie din \xc8\x9bar\xc4\x83 \xc8\x99i una dintre cele mai bune biblioteci interdisciplinare de institut din lume, la un moment dat av\xc3\xa2nd 2500 de abonamente.'